ไต้หวัน มหาอำนาจแห่ง เซมิคอนดักเตอร์
เมื่อพูดถึงไต้หวัน หลายคนก็คงนึกถึง ความขัดแย้งระหว่าง “จีนและไต้หวัน”  เรื่องราวความขัดแย้งที่ว่านี้ เกิดขึ้นมาได้อย่างไร  แล้วเรื่องนี้ จะมีผลกระทบต่อเศรษฐกิจโลก ในมุมไหน ? ลงทุนแมนจะเล่าให้ฟัง
4 ก.พ. 2565

ไต้หวัน มหาอำนาจแห่ง เซมิคอนดักเตอร์ /โดย ลงทุนแมน
ไต้หวัน มีความสำคัญอย่างมาก ต่ออุตสาหกรรมเซมิคอนดักเตอร์ของโลก
แต่เมื่อพูดถึงไต้หวัน หลายคนก็คงนึกถึง ความขัดแย้งระหว่าง “จีนและไต้หวัน”
เรื่องราวความขัดแย้งที่ว่านี้ เกิดขึ้นมาได้อย่างไร 
แล้วเรื่องนี้ จะมีผลกระทบต่อเศรษฐกิจโลก ในมุมไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาเริ่มจากการทำความเข้าใจภาพรวมของ จีน กับ ไต้หวัน..
จีน มีประชากร 1.4 พันล้านคน 
มีมูลค่า GDP เท่ากับ 610 ล้านล้านบาท ใหญ่เป็นอันดับที่ 2 ของโลก 
รายได้เฉลี่ยต่อหัวของประชากรราว 428,000 บาทต่อคนต่อปี จัดเป็นประเทศในกลุ่มรายได้ปานกลางระดับบน
ไต้หวัน มีประชากรจำนวน 23.4 ล้านคน มูลค่า GDP เท่ากับ 25 ล้านล้านบาท ใหญ่เป็นอันดับที่ 21 ของโลก รายได้เฉลี่ยต่อหัวของประชากรราว 1,100,000 บาทต่อคนต่อปี จัดเป็นประเทศในกลุ่มรายได้สูง
ในอดีตนั้น ไต้หวัน เคยเป็นมณฑลหนึ่งของจีน ตั้งแต่ปี 1683
อย่างไรก็ตาม ความขัดแย้งระหว่างจีนกับญี่ปุ่น ก่อให้เกิดสงครามเพื่อแย่งชิงอำนาจในคาบสมุทรเกาหลีขึ้นในปี 1894
สุดท้าย จีนพ่ายแพ้สงคราม และต้องยอมยกเกาะไต้หวันให้ญี่ปุ่นไป ในปี 1895
อย่างไรก็ตาม ญี่ปุ่นปกครองไต้หวันได้เพียงแค่ 50 ปี ก็ต้องคืนไต้หวันให้แก่จีน เพราะญี่ปุ่นเป็นฝ่ายพ่ายแพ้ในสงครามโลกครั้งที่ 2 ในปี 1945
ต่อมาในปี 1949 ในจีนแผ่นดินใหญ่ ก็ได้มีการต่อสู้เพื่อแย่งชิงอำนาจ ระหว่างพรรคก๊กมินตั๋ง ที่นำโดย เจียง ไคเชก และพรรคคอมมิวนิสต์จีน ที่นำโดย เหมา เจ๋อตง
สุดท้ายพรรคก๊กมินตั๋งนั้นพ่ายแพ้ จนเจียง ไคเชก ต้องลี้ภัยหนีไปเกาะไต้หวัน พร้อมทั้งตั้งรัฐบาลและใช้ชื่อว่า สาธารณรัฐจีน
ซึ่งแม้ว่าไต้หวันจะแยกตัวเองออกจากจีน แต่สำหรับจีนนั้นก็มองว่า เกาะไต้หวันเป็นส่วนหนึ่งของจีนเสมอมา..
ในด้านของเศรษฐกิจนั้น หลังจากแยกตัวออกจากจีนมา เศรษฐกิจของไต้หวันเติบโตอย่างก้าวกระโดด
ปี 1960 มูลค่า GDP ของไต้หวัน เท่ากับ 52,000 ล้านบาท
ปี 1980 มูลค่า GDP ของไต้หวัน เท่ากับ 1,400,000 ล้านบาท
ระยะเวลาแค่ 20 ปี มูลค่า GDP ของไต้หวันนั้น เติบโตขึ้นเป็นเกือบ 27 เท่า
ถึงขนาดมีคนเรียกปรากฏการณ์นี้ว่า “Taiwan Miracle”
แม้เศรษฐกิจจะเติบโต แต่อุตสาหกรรมการผลิตของไต้หวัน ยังคงเป็นการรับจ้างผลิตที่เน้นการใช้แรงงานสูง
รัฐบาลของไต้หวัน ต้องการส่งเสริมและพัฒนาอุตสาหกรรม ที่ใช้เทคโนโลยีขั้นสูง โดยเฉพาะสินค้าไอที เพื่อสร้างมูลค่าและเพิ่มความสามารถในการแข่งขันให้แก่สินค้าของไต้หวัน
ซึ่งอุตสาหกรรมเป้าหมายที่ถูกเลือกให้มาขับเคลื่อนเศรษฐกิจของประเทศคือ 
“อุตสาหกรรมเซมิคอนดักเตอร์”
จุดเปลี่ยนสำคัญคือ ปี 1973 ที่รัฐบาลไต้หวันได้จัดตั้ง สถาบันวิจัยเทคโนโลยีอุตสาหกรรม หรือ Industrial Technology Research Institute (ITRI)
ซึ่งต่อมา ITRI นี้ ก็จับมือกับ Royal Dutch Philips Electronics บริษัทข้ามชาติ สัญชาติดัตช์ ร่วมกันตั้ง Taiwan Semiconductor Manufacturing Company หรือ “TSMC” ขึ้นมา
โดยเฉพาะ การพัฒนาเทคโนโลยีการผลิต ชิป หรือ ชิปเซต ซึ่งเป็นอุปกรณ์ที่ทำหน้าที่ประมวลผล เก็บข้อมูล และส่งข้อมูล ที่เปรียบเสมือนสมองของอุปกรณ์อิเล็กทรอนิกส์
เรียกว่า ทุกวันนี้ ชิปเป็นชิ้นส่วนสำคัญของเทคโนโลยี ที่คนจำนวนมากนั้นใช้กัน ไม่ว่าจะเป็น อุปกรณ์สื่อสาร สินค้ากลุ่มไอที สมาร์ตโฟน แท็บเล็ต อุปกรณ์อิเล็กทรอนิกส์ในรถยนต์
ซึ่งที่ผ่านมา เราคงเคยได้ยินปัญหาชิปขาดแคลน จนกระทบกับห่วงโซ่อุปทาน ในการผลิตสินค้าอื่น ๆ หลายอย่าง
และในปัจจุบัน พื้นที่สำคัญในอุตสาหกรรมเซมิคอนดักเตอร์ของโลก ก็ไม่ใช่ที่ไหน 
แต่เป็น “ไต้หวัน” นั่นเอง
โดยส่วนแบ่งตลาดการผลิตชิป เมื่อแบ่งตามแหล่งที่มา จะมาจาก
- ไต้หวัน 63%
- เกาหลีใต้ 18%
- จีน 6%
- อื่น ๆ 13%
ซึ่งนี่คือคำตอบของคำถามที่ว่า 
ทำไมไต้หวันจึงมีความสำคัญต่อประเทศอื่น ๆ ในโลก
เพราะอุปกรณ์อิเล็กทรอนิกส์ ที่ใช้กันในโลกทุกวันนี้ 
ต่างใช้ชิปที่ผลิตในไต้หวันเสียเป็นส่วนใหญ่นั่นเอง
ซึ่งบริษัทรับจ้างผลิตชิปที่ใหญ่ที่สุดในโลก ก็คือ TSMC ที่มีโรงงานหลักตั้งอยู่ในไต้หวัน
โดยในปี 2021 TSMC มีรายได้กว่า 1.9 ล้านล้านบาท กำไร 0.7 ล้านล้านบาท และมีมูลค่าบริษัทราว ๆ 21 ล้านล้านบาท
นอกจากนั้น ไต้หวันก็ยังเป็นที่ตั้งของหลายบริษัทสำคัญ ในอุตสาหกรรมเซมิคอนดักเตอร์ 
อย่างเช่น UMC ที่เป็นอีกหนึ่งบริษัทรับจ้างผลิตชิปรายใหญ่ และ MediaTek ซึ่งก็เป็นบริษัทลูกของ UMC ที่ออกแบบชิป 5G ให้กับสมาร์ตโฟนแบรนด์ดัง ๆ อย่าง Xiaomi, Oppo, Vivo
ตัดกลับมาที่ความขัดแย้งระหว่างจีนกับไต้หวันในปัจจุบัน 
สาเหตุหลักก็มาจาก เรื่องที่ไต้หวันต้องเผชิญกับการข่มขู่ของจีน ที่มองไต้หวันเป็นดินแดนส่วนหนึ่งของประเทศมาโดยตลอด
ซึ่งทางการจีน ก็ชัดเจนว่ามีความพยายามอย่างต่อเนื่อง ที่จะทำให้ไต้หวันนั้น กลับไปอยู่ในความปกครองของจีนในวันใดวันหนึ่ง
ไม่ว่าจะใช้แนวทางทางการทูตกดดัน รวมไปถึงการใช้กองทัพทางทหารมาขู่ไต้หวันมากขึ้นเรื่อย ๆ
แม้ประธานาธิบดี สี จิ้นผิง ของจีน จะบอกว่า การรวมไต้หวันมาเป็นส่วนหนึ่งของจีนนั้น จะใช้วิธีอย่างสันติให้มากที่สุดก็ตาม
แต่ในฝั่งของชาวไต้หวันเองนั้น ส่วนมากคัดค้านการรวมประเทศกับจีน 
ด้วยเหตุผลหลายเรื่อง โดยเฉพาะความกลัวที่จะสูญเสียประชาธิปไตย สิทธิมนุษยชน และความเป็นชาตินิยมของชาวไต้หวัน
เรื่องนี้ก็ต้องติดตามกันต่อไปว่า จีนจะแสดงท่าทีอย่างไรในการรวมไต้หวันเข้ามาเป็นส่วนหนึ่งของประเทศ
รวมไปถึงท่าทีของประเทศอื่น ๆ โดยเฉพาะสหรัฐอเมริกาที่ไม่เห็นด้วยอย่างมากกับการที่จีนนั้นแสดงท่าทีคุกคามไต้หวันมากขึ้นเรื่อย ๆ
เพราะลองคิดดูว่า ถ้าจีนเข้ามามีอิทธิพลในไต้หวัน ก็จะทำให้จีนเข้ามาเกี่ยวข้องกับอุตสาหกรรมที่สำคัญสุดในโลกในตอนนี้ อย่าง เซมิคอนดักเตอร์..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-​​https://investor.tsmc.com/english/encrypt/files/encrypt_file/reports/2022-01/485990ef5a2f4d7746b9dcb7731d505e62202fa7/FS.pdf